Up-52/98
Natisni
Opravilna št.:
Up-52/98
Datum odločitve:
8. 6. 1998
ECLI:
ECLI:SI:USRS:1998:Up.52.98
Akt:
Ustavna pritožba N. G. zoper sklep Višjega sodišča v Kopru št. Cp 1098/97 z dne 18.2.1998 v zvezi s sklepom Okrajnega sodišča v Piranu št. N 121/92 z dne 15.10.1997
Izrek:
Ustavna pritožba N. G. zoper sklep Višjega sodišča v Kopru v zvezi s sklepom Okrajnega sodišča v Piranu se zavrže.
Evidenčni stavek:
Ustavno sodišče zavrže ustavno pritožbo, če pritožnik zoper izpodbijani posamični akt ni izčrpal vseh pravnih sredstev.
Geslo:
Predhodno izčrpanje vseh pravnih sredstev kot procesni pogoj za vložitev ustavne pritožbe.
Pravna podlaga:
Ustava, 157. čl.

Zakon o Ustavnem sodišču (ZUstS), 51., 2. odst. 52., 2. al. 1. odst. 55. čl.
Opomba:
Vrsta zadeve:
ustavna pritožba
Vrsta akta:
drugi akti
Datum vloge:
4. 3. 1998
Vrsta odločitve:
sklep
Vrsta rešitve:
zavrženje
Dokument:
US19000
Up-52/98
8.6.1998
S K L E P
Ustavno sodišče je v postopku za preizkus ustavne pritožbe N. G. z R., ki jo zastopa E. D., odvetnik v P. na seji senata dne 8. junija 1998
s k l e n i l o :
Ustavna pritožba N. G. zoper sklep Višjega sodišča v Kopru št. Cp 1098/97 z dne 18.2.1998 v zvezi s sklepom Okrajnega sodišča v Piranu št. N 121/92 z dne 15.10.1997 se zavrže.
O b r a z l o ž i t e v
1. Pritožnica izpodbija sklep, s katerim je v nepravdnem postopku za razdružitev solastnine na nepremičnini višje sodišče ob reševanju pritožbe razveljavilo sklep sodišča prve stopnje in mu vrnilo zadevo v nov postopek. Pritožnica predlaga odločitev o ustavni pritožbi pred izčrpanjem pravnih sredstev, saj naj bi ji nastajala nepopravljiva škoda, kršitve pa naj bi bile očitne.
Višje sodišče naj bi nepravilno štelo, da je v zadevi sporen predmet delitve in deleži in je zato brez potrebe razveljavilo sklep sodišča prve stopnje. Sodišče naj bi s svojo odločitvijo kršilo pravico do enakosti pred zakonom. Prav tako naj bi bila kršena pravica do sojenja brez nepotrebnega odlašanja, saj se postopek vleče že šest let, v tem času pa naj bi bilo pritožnici tudi onemogočeno razpolaganje z njeno lastnino, kar naj bi izkazovalo tudi kršitev pravice do zasebne lastnine.
2. Ustavna pritožba ni dopustna. V skladu z določbo 1. odstavka 51. člena Zakona o Ustavnem sodišču (Uradni list RS št. 15/94 - v nadaljevanju: ZUstS) je ustavno pritožbo praviloma dopustno vložiti šele po izčrpanju vseh pravnih sredstev. V obravnavani zadevi pa pravna sredstva niso izčrpana. Potrebno je upoštevati, da je pritožbeno sodišče v obravnavani zadevi razveljavilo sklep sodišča prve stopnje in vrnilo zadevo sodišču prve stopnje v nov postopek. V ponovljenem postopku pa bo imel pritožnik ponovno možnost vložiti vsa dopustna pravna sredstva.
3. V skladu z 2. odstavkom 52. člena ZUstS, na kar se sklicuje pritožnica, sicer lahko Ustavno sodišče izjemoma obravnava ustavno pritožbo tudi pred izčrpanjem izrednih pravnih sredstev. Vendar tudi za uporabo te izjemne možnosti v obravnavani zadevi pogoji niso izpolnjeni. Izjemno predčasno obravnavanje ustavne pritožbe je dopustno le pred izčrpanjem izrednih pravnih sredstev. V obravnavani zadevi pa pritožnik še ni izčrpal niti rednih pravnih sredstev in tudi na prvi stopnji še ni bila izdana sodna odločba, ki bi jo lahko pritožnik izpodbijal - po razveljavitvi sklepa sodišča prve stopnje, je zadeva namreč ponovno v postopku pred prvostopenjskim sodiščem.
4. V skladu s stališči Ustavnega sodišča je kršitev pravice do sojenja brez nepotrebnega odlašanja sicer mogoče uveljavljati še pred zaključkom postopka, v katerem naj bi bila ta pravica prekršena. Vendar pa bi pritožnik tudi v tem primeru moral izkoristiti pravno sredstvo, ki mu je na voljo v skladu s 157. členom Ustave. Tega pa ni storil in tudi ni izkazal nepopravljive škode, ki naj bi mu zaradi domnevne kršitve te pravice nastajala. 5. Ker ustavna pritožba ni dopustna, jo je potrebno zavreči.
6. Ta sklep je Ustavno sodišče sprejelo na podlagi 2. alinee prvega odstavka 55. člena ZUstS v senatu v sestavi: predsednik senata dr. Lojze Ude, sodnik Franc Testen in sodnica dr. Dragica Wedam-Lukić.
Predsednik senata:
dr. Lojze Ude